Na temelju članka 35. Zakona o lokalnoj i područnoj (regionalnoj) samoupravi („Narodne novine“ br. 33/01, 60/01 – vjerodostojno tumačenje, 129/05, 109/07, 125/08, 36/09, 150/11, 144/12, 19/13 – pročišćeni tekst, 137/15 – ispravak, 123/17, 98/19 i 144/20) i članka 26. Statuta Općine Kloštar Ivanić („Glasnik Zagrebačke županije“ br. 13/21 i 1/26) Općinsko vijeće Općine Kloštar Ivanić na __ sjednici održanoj dana __.__. 2026. godine donosi
ODLUKU
o dodjeli novčane pomoći zaposlenim roditeljima djece koja nisu ostvarila pravo na upis u Dječji vrtić Proljeće Kloštar Ivanić zbog popunjenosti kapaciteta
Članak 1.
Ovom Odlukom utvrđuju se uvjeti, visina, način i postupak ostvarivanja prava na novčanu pomoć zaposlenim roditeljima, posvojiteljima i zakonskim skrbnicima djece koja su ispunila uvjete za upis u Dječji vrtić Proljeće Kloštar Ivanić za pedagošku godinu 2026./2027., ali nisu ostvarila pravo na upis zbog popunjenosti smještajnih kapaciteta.
Cilj dodjele novčane pomoći je pružiti financijsku podršku obiteljima u kojima su roditelji zaposleni, a koje zbog nedostatka smještajnih kapaciteta ne mogu ostvariti uslugu predškolskog odgoja i obrazovanja za svoje dijete.
Članak 2.
Novčana pomoć iz članka 1. ove Odluke dodjeljuje se za razdoblje od stupanja na snagu ove Odluke do lipnja 2027. godine.
Novčana pomoć iznosi 200,00 eura mjesečno po djetetu koje ispunjava uvjete propisane ovom Odlukom.
Novčana pomoć isplaćuje se mjesečno na račun roditelja, posvojitelja odnosno zakonskog skrbnika koji je podnio zahtjev i kojem je priznato pravo na novčanu pomoć.
Za isto dijete pravo na novčanu pomoć može ostvariti samo jedan korisnik.
Članak 3.
Pravo na novčanu pomoć može ostvariti roditelj, posvojitelj odnosno zakonski skrbnik djeteta pod sljedećim uvjetima:
– da je dijete navršilo najmanje godinu dana života,
– da dijete ima prijavljeno prebivalište na području Općine Kloštar Ivanić,
– da oba roditelja imaju prijavljeno prebivalište na području Općine Kloštar Ivanić, od kojih najmanje jedan neprekidno najmanje godinu dana prije podnošenja zahtjeva za upis djeteta u Dječji vrtić,
– da su oba roditelja zaposlena i prijavljena na obvezno mirovinsko i zdravstveno osiguranje po osnovi radnog odnosa,
– da je za dijete pravodobno podnesen zahtjev za upis u Dječji vrtić Proljeće Kloštar Ivanić za pedagošku godinu 2026./2027.,
– da je dijete ispunilo uvjete za upis, ali nije upisano zbog popunjenosti smještajnih kapaciteta te se nalazi na listi čekanja,
– da dijete nije uključeno u redoviti program predškolskog odgoja i obrazovanja kod drugog pružatelja usluge koji se financira ili sufinancira iz proračuna Općine Kloštar Ivanić.
Zaposlenim roditeljem u smislu ove Odluke smatra se roditelj zaposlen na temelju ugovora o radu na neodređeno vrijeme ili ugovora o radu na određeno vrijeme, pod uvjetom da radni odnos traje najmanje šest mjeseci neprekidno ili da je ugovor o radu sklopljen na razdoblje od najmanje šest mjeseci.
Iznimno, u slučaju samohranog roditelja odnosno jednoroditeljske obitelji, uvjet zaposlenja mora ispunjavati roditelj koji samostalno skrbi o djetetu odnosno roditelj s kojim dijete živi.
Odredbe ovoga članka koje se odnose na roditelje na odgovarajući se način primjenjuju i na posvojitelje odnosno zakonske skrbnike.
Uvjeti propisani ovim člankom moraju biti ispunjeni u trenutku podnošenja zahtjeva i za cijelo vrijeme korištenja prava, osim u slučaju privremenog prestanka zaposlenja iz članka 7. ove Odluke.
Članak 4.
Postupak ostvarivanja prava pokreće se na zahtjev roditelja, posvojitelja odnosno zakonskog skrbnika koji se podnosi Jedinstvenom upravnom odjelu Općine Kloštar Ivanić na propisanom obrascu.
Uz zahtjev se prilaže dokumentacija kojom se dokazuje ispunjavanje uvjeta propisanih ovom Odlukom, a osobito:
– dokaz o prebivalištu, ako podatak nije moguće pribaviti službenim putem,
– ugovor o radu ili potvrda poslodavca iz koje je vidljiva vrsta i trajanje radnog odnosa,
– elektronički zapis odnosno potvrda o podacima evidentiranim u matičnoj evidenciji Hrvatskog zavoda za mirovinsko osiguranje,
– broj računa (IBAN) podnositelja zahtjeva,
– druga dokumentacija potrebna radi utvrđivanja ispunjavanja uvjeta.
Podatke o prijavi djeteta na upis, ispunjavanju uvjeta za upis, razlozima neupisa i statusu djeteta na listi čekanja Jedinstveni upravni odjel pribavlja od Dječjeg vrtića Proljeće Kloštar Ivanić.
Jedinstveni upravni odjel može tijekom cijelog razdoblja korištenja prava zatražiti dodatnu dokumentaciju i ponovno provjeriti zaposlenje, prebivalište i druge činjenice odlučne za ostvarivanje prava.
Članak 5.
O pravu na novčanu pomoć odlučuje Jedinstveni upravni odjel Općine Kloštar Ivanić rješenjem.
Pravo na novčanu pomoć priznaje se od prvog dana mjeseca koji slijedi nakon mjeseca u kojem je podnesen uredan zahtjev.
Pravo se ostvaruje dok su ispunjeni uvjeti propisani ovom Odlukom, a najdulje do 30. lipnja 2027. godine.

Članak 6.
Korisnik je dužan svaku promjenu koja utječe ili bi mogla utjecati na ostvarivanje prava prijaviti Jedinstvenom upravnom odjelu najkasnije u roku od osam dana od dana nastanka promjene.
Dječji vrtić Proljeće Kloštar Ivanić obavještava Jedinstveni upravni odjel o naknadnom upisu djeteta korisnika ove mjere te o ponudi odgovarajućeg slobodnog mjesta djetetu koje se nalazi na listi čekanja.
Nadzor nad provedbom ove Odluke provodi Jedinstveni upravni odjel u suradnji s Dječjim vrtićem Proljeće Kloštar Ivanić.
Članak 7.
Pravo na novčanu pomoć prestaje:
–  upisom djeteta u Dječji vrtić Proljeće Kloštar Ivanić,
– upisom djeteta kod drugog pružatelja redovitog programa predškolskog odgoja i obrazovanja koji se financira ili sufinancira iz proračuna Općine Kloštar Ivanić,
– ako se tijekom pedagoške godine oslobodi odgovarajuće mjesto u Dječjem vrtiću Proljeće Kloštar Ivanić te se roditelju ponudi mogućnost upisa djeteta, a roditelj ponuđeni upis ne prihvati,
– prestankom radnog odnosa jednog od roditelja, ako novi radni odnos ne zasnuje u roku od 30 dana od dana prestanka prethodnog radnog odnosa,
– prestankom ispunjavanja uvjeta prebivališta,
– prestankom ispunjavanja bilo kojeg drugog uvjeta propisanog ovom Odlukom,
– ako se naknadno utvrdi da je pravo ostvareno na temelju neistinitih ili netočnih podataka odnosno dokumentacije.
U slučaju prestanka radnog odnosa jednog od roditelja, korisnik zadržava pravo na novčanu pomoć 30 dana od dana prestanka radnog odnosa radi mogućnosti zasnivanja novog radnog odnosa.
Ako roditelj u roku iz prethodnog stavka zasnuje novi radni odnos, pravo na novčanu pomoć nastavlja se bez prekida.
Ako u navedenom roku ne zasnuje novi radni odnos, pravo na novčanu pomoć prestaje istekom tridesetog dana od dana prestanka prethodnog radnog odnosa.
Odredbe ovoga članka o zaposlenju oba roditelja na odgovarajući se način primjenjuju na samohranog roditelja odnosno roditelja u jednoroditeljskoj obitelji.
Članak 8.
U slučaju naknadnog upisa djeteta, pravo na novčanu pomoć prestaje posljednjeg dana mjeseca koji prethodi mjesecu u kojem dijete započinje pohađati dječji vrtić.
Ako roditelj odbije ponuđeno odgovarajuće slobodno mjesto u Dječjem vrtiću Proljeće Kloštar Ivanić, pravo na novčanu pomoć prestaje posljednjeg dana mjeseca u kojem je ponuđen upis.
Roditelj koji odbije ponuđeno odgovarajuće slobodno mjesto ne može ponovno ostvariti pravo na novčanu pomoć na temelju ove Odluke, osim ako Dječji vrtić utvrdi da za odbijanje postoje opravdani razlozi.
Članak 9.
Korisnik koji je ostvario novčanu pomoć na temelju neistinitih ili netočnih podataka, koji nije u propisanom roku prijavio promjenu koja utječe na ostvarivanje prava ili kojem su sredstva isplaćena nakon prestanka prava, dužan je nepripadno primljene iznose vratiti Općini Kloštar Ivanić.
Jedinstveni upravni odjel utvrdit će iznos nepripadno isplaćenih sredstava i rok za njihov povrat.
Članak 10.
Sredstva za provedbu ove Odluke osigurana su u Proračunu Općine Kloštar Ivanić za 2026. godinu, Program: 1010 PREDŠKOLSKI ODGOJ – DJEČJI VRTIĆ, Aktivnost A101004 Novčana naknada za skrb o djetetu predškolske dobi.
Sredstva potrebna za provedbu ove Odluke u razdoblju od siječnja do lipnja 2027. godine osigurat će se u Proračunu Općine Kloštar Ivanić za 2027. godinu.
Članak 11.
Za provedbu ove Odluke zadužuje se Jedinstveni upravni odjel Općine Kloštar Ivanić.
Obrazac zahtjeva za ostvarivanje prava na novčanu pomoć utvrđuje Jedinstveni upravni odjel.
Članak 12.
Ova Odluka stupa na snagu osmi dan od dana objave u „Glasniku Zagrebačke županije“.

KLASA: ___-__/__-__/___
URBROJ: ___-__-__-__-__
Kloštar Ivanić, __.__.2026. 

